Maties-student se lewe gevier | Maroela Media
Hannah Cornelius se herdenkingsbrief. Foto: Verskaf
"Ons is hier om 'n besonderse mens se lewe te vier en het twee keuses: Om dit wat gebeur het op 'n negatiewe manier te hanteer of om 'n lewe te gedenk en iets positiefs daaruit te maak."
Dit was die woorde van ds. Jan van Heerden in die NG Kerk Vishoek waar Hannah Cornelius (21), die tweedejaar BA-student aan die Universiteit Stellenbosch wat vroeg Saterdagoggend in 'n kapingsvoorval vermoor is, se gedenkdiens gehou is. Die kerk was stampvol en van die roubeklaers moes verrigtinge vanuit 'n oorvloeisaal volg.
"Anna [Hannah se ma] het gesê hulle as familie sal bó die tragedie uitstyg en iets positief hiervan maak. Ons weet dit gaan moeilik wees, maar ek bid dat God julle krag en genade sal gee," het Van Heerden gesê.
Van Heerden het gesê Cornelius het "al die liefde en geduld in die wêreld" vir haar jonger boetie, Andries (18), wat outisties is, gehad.
"Sy het my eenkeer gevra of haar gestremde boetie hemel toe sal gaan. Dit is die mens wat sy was, sy was altyd besorgd oor iemand anders en wat met hulle gaan gebeur. Sy het net twee dinge op haar sogenaamde "bucket list" gehad: dat haar broer oukei sal wees vir die res van sy lewe en dat sy vir die res van haar lewe ander mense kan help."
Cornelius is die kleindogter van wyle prof. Pieter de Villiers, komponis van onder meer "Sewe Boerneefliedjies", 'n sangsiklus wat hy vir Mimi Coertse geskryf het. Cornelius self was 'n kranige pianis en besig om haar hoogste kwalifikasie in klavier te verwerf – op een van haar oupa se klaviere wat in haar ouerhuis staan.
'n Orrelis het die wiegeliedjie, "Hannah se wiegelied", tydens die diens gespeel. Haar oupa het dié liedjie vir haar gekomponeer op haar geboortedag op 12 Februarie 1996.
Lali van Zuydam (27), Cornelius se niggie en die familiewoordvoerder, het namens die hele familie hulde aan Cornelius gebring. "Iets wat die familie die afgelope week geleer het, is dat moeilike tye die beste vriende onthul. Ons is oorweldig met vriendelikheid, liefde en meegevoel en dit getuig van die mens wat my niggie was."
Van Zuydam het gesê Cornelius se nalatenskap sal vriendelikheid, liefde, lig, warmte, nederigheid, sagmoedigheid, intelligensie en kreatiwiteit wees.
Sy het Elie Wiesel, skrywer wat die Joodse volksmoord tydens die Tweede Wêreldoorlog oorleef het, aangehaal: "I have learned two lessons in my life: first, there are no sufficient literary, psychological, or historical answers to human tragedy, only moral ones. Second, just as despair can come to one another only from other human beings, hope, too, can be given to one only by other human beings." Sy het gesê die familie klou vas aan dié hoop.
Jacqueline Catterson, een van Hannah se beste vriendinne, het gesê sy sal haar vriendin altyd met 'n glimlag op haar gesig onthou.
"Sy het gesprankel en ons weet sy in veilig in die hemel in Jesus se arms waar sy nie pyn, woede of angs hoef te ervaar nie, sy is in vrede en ervaar vreugde. Sy is nie weg nie, sy het net haar adres verander. Haar lewe was 'n fees, sy is nie net 'n tragiese storie nie," het sy in haar huldeblyk gesê.
Die familie beplan om binnekort 'n hulpfonds te stig om Hannah se nagedagtenis te vier.
Cornelius en haar vriend, Cheslin Marsh, 'n medestudent wat teologie studeer, is Saterdag in die vroeë oggendure in Birdstraat, Stellenbosch, gekaap, beroof en ontvoer. Marsh is in 'n stadium uit die motor geruk, met bakstene teen die kop gegooi en in Kraaifontein vir dood agtergelaat. Cornelius se liggaam is Saterdag omstreeks 08:30 naby 'n bekende wynplaas op die Knorhoekpad buite Stellenbosch aangetref.
Vier verdagtes is reeds ná die voorval in hegtenis geneem en het vandeesweek in die Stellenbosch-landdroshof verskyn op aanklagte van moord, poging tot moord, motordiefstal, roof met verswarende omstandighede, ontvoering en verkragting. Hulle is Vernon Witbooi (32), Geraldo Parsons (26) en Nashwill Julies (28) en Eben van Niekerk (26). Van Niekerk se saak is tot 20 Junie uitgestel wanneer hy na verwagting om borgtog gaan aansoek doen. Witbooi, Parsons, en Julies se sake is tot 28 Julie uitgestel vir verdere ondersoek. Hulle bly in aanhouding.
Staatsaanklaer, vier ander vas oor 'piramiedskema'
My moeder hart gaan uit na hierdie familie. My dogter studeer self by Universiteit Stellenbosch. Ons as ouers is bekommerd oor ons kinders, ons kan net vir hulle bid. Hierdie was 'n hartelose moord en ek voel die beskuldiges moet nie borgtog kry nie, net om weer ons kinders te viktimiseer en te moor, Nee asseblief moenie dat hierdie moordenaars borg kry nie. Hulle moet nie weer die buitekant van 'n tronk sien nie. Ek wens so ons kan die doodstraf terug bring, hulle het geen resepk vir ons pragtige kinders nie, hoekom moet ons vir hulle enige respek hê… Lees meer »
Absoluut Brenda! Ek stem heelhartig met jou saam.
Geen borgtog nie!!! Ons Suid-Afrikaners is siek en sat vir hierdie soort geweldsmisdade teenoor onskuldiges.
Hannah se ouers sal nou nooit die voorreg hê om kleinkinders te hê indien dit hul beskore sou wees.
Lewens word vernietig en dit vir ñ paar silwerlinge!
Ek het geen simpatie met die moordenaars nie, wat hul rede sou wees, dit was nie nodig om so ver te gaan nie! Hul het geweet hul doen verkeerd!
Jammer, ek is beslis nie 'n ewige optimis nie. Ek kan geen positiefs in die heengaan van jong mense sien nie en op die manier waarop hulle sterwe nie. Ongelukkig het ondervinding my geleer.